Aage Frandsen (SF), 2001-01-12:
Så er det et spørgsmål om, hvorvidt den konkrete løsning bidrager til det, og det er jo svært at bedømme.
Det er jo svært at sige, om det ville være det ene eller det andet.
Så kan man vel også læse forslaget på den måde, at der ligger en grundtænkning i forslaget, som går ud på, at det er vigtigt, for at vi kan udnytte de her muligheder, at vi får den her styrelse.
Jeg synes da også, det er vigtigt at udnytte nogle muligheder, men der kan man jo godt have forskellige opfattelser af, hvor mange af de ting, som det måske teknisk ville være muligt at udnytte, det så også er godt at udnytte.
Men det ændrer ikke ved, at det er rigtigt og fornuftigt at prøve på at sikre, at vi får den største koordinering og viden på området.
Når det drejer sig om den folkelige debat om de her spørgsmål, som selvfølgelig også er meget central, så er det nok ikke en styrelse i et ministerium, der specielt bidrager til det.
Den kan bidrage til, at viden bliver bedre, at man ved noget mere, men de, der skal bidrage til den folkelige debat, er jo forhåbentlig de tilstedeværende her i samlet mangfoldighed.
Der er jo ikke tvivl om, at der i de forskellige politiske partier foregår en sådan debat, og der foregår også en debat om de her spørgsmål mange andre steder, og den er helt nødvendig ud fra en demokratisk beslutningsproces.
Om det så hjælper med en styrelse i den her forbindelse, det ved jeg ikke.
Men det er jo under alle omstændigheder vores forpligtelse i politiske partier at sørge for, at den debat er der.
Og jeg tror, at en sådan debat i øvrigt er i alle partier, fordi det netop er spørgsmål, som i modsætning til så mange andre spørgsmål, politiske partier forholder sig til, ikke kan sættes på en almindelig politisk linje med hensyn til at sige, at her ligger et bestemt politisk parti.
Men her er der spørgsmål, som deler partierne, som gør, at partierne har andre typer af diskussioner, end når det ellers drejer sig om det, vi traditionelt forstår ved politiske spørgsmål, grundet bl.a. i økonomi.
Så ønsket om at få større viden og alt det der er helt i orden.
Men der tror jeg nu, at det er noget helt andet, der skal til.
Og så endelig til allersidst, hvad angår den konkrete løsningsmodel, så føler vi os ikke overbevist om, at den er rigtig.
Så under alle omstændigheder har vi det helt principielle standpunkt, at når det drejer sig om oprettelse af en styrelse under et ministerium, så er det ikke noget, vi blander os i.
Vi kan godt have en mening om det.
Her er det nok et spørgsmål, om vi har en præcis mening.
Der er måske andre sammenhænge, hvor vi godt kunne give et råd til statsministeren om, hvordan man koordinerer ting ministerierne imellem, og hvor noget skal ligge henne, men det er altså kun noget, vi har en mening om.
Vi vil aldrig nogen sinde i Folketinget medvirke til en beslutning, der pålægger, at man bryder med det princip om, at det er en regerings og en statsministers prærogativ at tage stilling til de her ting.
Så det konkrete forslag kan vi jo ikke støtte, men nogle af intentionerne vil vi gerne støtte, og vi håber, at ministeriet bidrager til, at nogle af intentionerne, som ligger i forslaget her, kan tilgodeses, specielt vedrørende koordinering af viden.
Vi håber, at det kan fremme en folkelig debat, som vi i høj grad har ansvaret for i Folketinget.